শওকত আলী : লেখালেখির শুরু তো একেবারে বাল্যকালে। প্রথম জীবনে আমি আবেগাক্রান্ত হয়ে বহু ছড়া-কবিতা লিখেছি। গল্প-টল্প লেখা ধরেছি তার অনেক পরে। স্কুলে আর আট-দশজনের মতো আমার ভেতরেও ‘ভাবে’র উদয় হতো। এই ‘ভাব’ উদয় হওয়ার ফলাফল ছিল ছড়া-কবিতা। যখন স্কুল ডিঙিয়ে কলেজে ভর্তি হলাম, তখন কলেজবার্ষিকীতে আমি অন্যদের দেখাদেখি কবি কাজী নজরুল ইসলামকে নিয়ে একটি প্রবন্ধ লিখেছিলাম। অধ্যাপক জিসি দেব ছিলেন আমাদের প্রিন্সিপাল। শুনেছো তো নামটা? নজরুল ইসলামের ওপর আমার প্রবন্ধটার বেশ প্রশংসা করেছিলেন তিনি।